... Առաջին հարցը, որ ծագում է սույն տեղեկատվությունն ընթերցելիս, հետեւյալն է. ինչո՞վ է ընդհանրապես թելադրված Զինված ուժերի արդիականացման յոթնամյա ծրագրի անհրաժեշտությունը: Հարցադրումը թող տարօրինակ չհնչի՝ այնպես չէ, որ մենք դեմ ենք այս կամ այն համակարգի արդիականացմանը: Ճիշտ հակառակն՝ այդ առումով ողջունելի ենք համարում իշխանությունների անկեղծ մտահոգությունն ու ջանքերը, եթե դրանք ուղղված են տեսանելի բարեփոխումների իրականացմանը, այլ ոչ թե պարզ աչքակապություն կամ էժանագին շոուների ցուցադրություն են: Եթե չենք սխալվում, մենք ունենք ազգային անվտանգության հայեցակարգ, ունենք նաեւ պաշտպանության ռազմավարություն եւ համակարգի բարեփոխումներին առնչվող այլ ծրագրահենքեր: Բայց օգուտը ո՞րն է: Այդ հայեցակարգերը, ինչպես հարկն է, չեն կիրառվում կյանքում, նույնիսկ դրանց հանրային քննարկումներն են աչքաթող արվել: Տարիներ շարունակ բանակում չեն լուծվում հանրությանը հուզող բազում խնդիրներ՝ կապված, օրինակ, զինծառայողների մահվան հանգամանքների, սպանությունների ու ինքնասպանությունների, կոռուպցիոն երեւույթների բացահայտումների հետ: Հիմա մի քանի ամսից նախագահի լիազորությունները վայր դնող Սերժ Սարգսյանը, փոխանակ խստագույնս պահանջելու կուտակված հիմնահարցերի լուծումը, նոր ծրագիր է առաջ քաշում: Եվ այն էլ՝ «թռիչքաձեւ զարգացման» եւ, ամենակարեւորը, յոթնամյա հեռահար փաստաթղթի տեսքով: Այդ մասին նախագահը հայտարարել էր դեռեւս անցյալ տարվա հոկտեմբերի 24-ին՝ համակարգի պատասխանատուների հետ հանդիպման ժամանակ: Նա, մասնավորապես, ասել է. «Մենք պետք է ունենանք աշխարհի ամենաարդիականացված բանակներից մեկը: Այսինքն` պետք է ունենանք շարունակ կատարելագործվող պետություն, որի շնորհիվ նաեւ արդիականցվում է բանակը: Դա հնարավոր է, եւ մենք ձեզ հետ, մեր ողջ հասարակության հետ միասին իրականություն ենք դարձնելու այդ նպատակը»,- ասել է նա: Ահա եւ հասանք «նպատակին»՝ գործող նախագահը, պարզվում է, մտադրություն ունի եւս 7 տարի «հասարակության հետ միասին» իրականություն դարձնել... դե, մնացածն արդեն էական չէ: Պատահական չեն տիրապետող կարծիքներն առ այն, որ ՀՀԿ-ի կարկառուն դեմքերը անդուլ կերպով լծվել են Սերժ Սարգսյանի՝ ապրիլին նախատեսվող պաշտոնավարման ավարտի կապակցությամբ, իշխանության մեջ նրան նոր դիրքում ամրապնդելու հրամայականին: